A nebodeddu meu

Resuscitadu est Remundu Melone
po su chi pesad'est Remundu Pira:
su tempus at torradu, gira-gira,
a printzipiu sa concrusione.

Rabbuddidu in su truncu est su brione
chi de sa morte at subrafatu s'ira
e-d-est de vida, lughe e sole in mira
custu ilde e noale piantone.

Già chi fatu as reviver dae nou
tantu e' numen che de sambenadu
su ìdrigu 'e onnumannu tou,

t'auguro chi sias fortunadu
e tenzas altu su nùmene sou
ca in onore 'e issu ses pesadu.

Su deghe 'e Maltu 1975